Uz 27.05.2021. VSS prot. Nr. 21. 13.§ (VSS-483)

**Kultūras ministrijai**

*Par plāna projektu “Saliedētas un pilsoniski aktīvas sabiedrības attīstības plāns 2021.-2023.gadam”*

 Tieslietu ministrija ir izskatījusi Kultūras ministrijas izstrādāto plāna projektu “Saliedētas un pilsoniski aktīvas sabiedrības attīstības plāns 2021. - 2023.gadam” (turpmāk – projekts) un atbalsta projekta virzību, izsakot šādus iebildumus:

1. Lūdzam projektā paredzētajā uzdevumā Nr. 2.2.9. precizēt izpildes termiņu uz 2022.gada pirmo pusgadu.

2. Norādām, ka projektā paredzētais uzdevums Nr. 2.3.3. faktiski ir oficiālā izdevēja “Latvijas Vēstnesis” valsts un tiesiskās informācijas un pilsoniskās izglītības portāla “Cilvēks. Valsts. Likums” ikdienas darbs, jo portāla uzdevumi ir nostiprināti Oficiālo publikāciju un tiesiskās informācijas likumā. Tādējādi lūdzam precizēt uzdevuma izpildes termiņu (pašlaik norādīts 2023.gada otrais pusgads, lai gan pēc rezultatīvajiem rādītājiem redzams, ka aktivitāte ir gan 2021., gan 2022., gan 2023.gadā).

Vienlaikus tiek izteikti šādi priekšlikumi:

 1. Lūdzam precizēt projekta 4.lappusē informāciju par darba grupu, norādot, ka uz vienu darba grupas sanāksmi bija uzaicināts VSIA “Latvijas Vēstnesis” valdes loceklis Dainis Mjartāns.

 2. Projekta 2. sadaļā “Detalizēts aprēķins Plānā iekļauto uzdevumu īstenošanai nepieciešamajam papildu finansējumam” nepieciešams aizstāt skaitli “3.2.9.” ar skaitli “3.2.8.”, jo pasākums “Uz vienotas valsts, tiesiskās informācijas un pilsoniskās izglītības platformas bāzes tiek veidota žurnāla “Jurista Vārds” rakstu sērija “Juristu likteņi”, parādot, cik dažādi cilvēki devuši ieguldījumu Latvijas valsts un tās tiesiskās sistēmas izveidē” plāna projektā ir noteikts kā 3.2.8.pasākums.

3. Lūdzam projektā skaidrot saīsinājumu “VPK”.

4. Ņemot vērā valsts valodas lomu sabiedrības saliedēšanā un integrācijas veicināšanā, ierosinām projektu skatīt sasaistē ar “Valsts valodas politikas pamatnostādnēm 2021.–2027. gadam” un attiecīgi ierosinām papildināt un precizēt projektu:

 4.1. IV nodaļā “Pasākumi mērķa sasniegšanai” 1.2. uzdevumā rosinām iekļaut Valsts valodas centra (turpmāk – centrs) akcijas “Latviešu valodai draudzīga vide” un “Latviešu valodas kvalitāte periodiskajā presē”, kā arī centra sabiedriskos palīgus. Centra akcijas popularizē latviešu valodas lietojumu publiskajā vidē un lingvistiskās vides kopšanā iesaista plašāku sabiedrību, savukārt sabiedriskie palīgi rūpējas par publiski pieejamās informācijas atbilstību literārās latviešu valodas normām un Valsts valodas likuma prasībām. Piedāvājam zem 1.2.1. uzdevuma pievienot 1.2.2. uzdevumu un izteikt to šādā redakcijā:

|  |  |  |  |  |  |  |  |
| --- | --- | --- | --- | --- | --- | --- | --- |
| TM | 1.2.2. | Akcijas “Latviešu valodai draudzīga vide” un “Latviešu valodas kvalitāte periodiskajā presē” un Valsts valodas centra brīvprātīgo sabiedrisko palīgu institūts. | Uzņēmumi un laikraksti ar savu līdzdalību popularizē latviešu valodas lietojumu, veicina pozitīvu attieksmi pret latviešu valodu darba vidē un stiprina valsts valodas pozīcijas sabiedrībā. Sniedzot konsultācijas par latviešu valodas pareizu lietojumu, sabiedriskie palīgi uzlabo publisko informatīvo telpu. | Katru gadu organizētas akcijas “Latviešu valodai draudzīga vide” un “Latviešu valodas kvalitāte periodiskajā presē”.Katru gadu piesaistīti un apmācīti jauni sabiedriskie palīgi. | VVC | TM | 2023.gada II pusgads |

 4.2. Ņemot vērā Valsts prezidenta kancelejas ierosinājumus “Valsts valodas politikas pamatnostādnēm 2021.–2027. gadam” saskaņā ar Valsts prezidenta 2021. gada 26. aprīļa paziņojumu Nr. 8 “Par latviešu valodas kā vienīgās valsts valodas nostiprināšanu”, IV nodaļā “Pasākumi mērķa sasniegšanai” 1.2. uzdevumā aicinām pievienot uzdevumu organizēt darba grupu Valsts darba inspekcijas (turpmāk – VDI) vadībā, kurā centra Valodas kontroles departamenta juriskonsulti un vecākie inspektori sadarbībā ar VDI ekspertiem izstrādātu vadlīnijas valsts un pašvaldību iestādēm un uzņēmumiem, kā arī visām tautsaimniecības nozarēm par svešvalodu prasību pamatotību nodarbinātajiem. Šādas vadlīnijas VDI sniegtu iestrādes efektīvākai Darba likuma 32., 40. un 56. panta prasību izpildes kontrolei, kā arī nodrošinātu darba devējus ar informāciju, kuros gadījumos svešvalodu prasības ir pamatotas. Vienlaikus šīs darba grupas ietvaros tiktu veicināta pieredzes apmaiņa starp VDI un centra ekspertiem. Šī pasākuma realizēšana ilgtermiņā stiprinātu valsts valodas pozīcijas darba tirgū. Piedāvājam pēc 1. punktā piedāvātā 1.2.2. uzdevuma pievienot 1.2.3. uzdevumu un izteikt to šādā redakcijā:

|  |  |  |  |  |  |  |  |
| --- | --- | --- | --- | --- | --- | --- | --- |
| LM | 1.2.3. | Valsts valodas pozīciju stiprināšana darba vidē. | Aizstāvot valsts valodas lietotāju tiesības un intereses, novērsta nepamatotu svešvalodu prasmes prasību izvirzīšana darba vidē. | Valsts darba inspekcijas un Valsts valodas centra darba grupā izstrādātas vadlīnijas valsts un pašvaldību iestādēm un uzņēmumiem, kā arī visām tautsaimniecības nozarēm par svešvalodu prasību pamatotību nodarbinātajiem. | Valsts darba inspekcija | TM, VVC | 2023.gada II pusgads |

 4.3. IV nodaļā “Pasākumi mērķa sasniegšanai” 2.2. uzdevuma 2.2.6. pasākumā aicinām apsvērt iespēju pie līdzatbildīgajām institūcijām norādīt visas padomē iesaistītās institūcijas atbilstoši Ministru kabineta noteikumu projekta (VSS–484) “Saliedētas un pilsoniski aktīvas sabiedrības attīstības pamatnostādņu īstenošanas uzraudzības padomes nolikums” 5. punktam.

 4.4 V nodaļas 1. tabulā “Kopsavilkums par plānā iekļauto uzdevumu īstenošanai nepieciešamo valsts un pašvaldību budžeta finansējumu” attiecīgi piedāvājam iekļaut 1.2.2. uzdevumu un izteikt to šādā redakcijā:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 1.2.2. | Akcijas “Latviešu valodai draudzīga vide” un “Latviešu valodas kvalitāte periodiskajā presē” un Valsts valodas centra brīvprātīgo sabiedrisko palīgu institūts. | 19. Tieslietu ministrija | 09.01.00 Valsts valodas aizsardzība | 4900 | 4900 | 4900 |  |  |  |  |  |  |

4.5. V nodaļas 2. tabulā “Detalizēts aprēķins Plānā iekļauto uzdevumu īstenošanai nepieciešamajam papildu finansējumam” attiecīgi piedāvājam iekļaut 1.2.3. uzdevumu un izteikt to šādā redakcijā:

|  |  |  |  |  |  |  |  |
| --- | --- | --- | --- | --- | --- | --- | --- |
| 1.2.3. | Valsts valodas pozīciju stiprināšana darba vidē. | 19. Tieslietu ministrija | 09.01.00 Valsts valodas aizsardzība |  | 8712 | 8712 | 2022.gadā un turpmāk ik gadu 8712 EUR gadā. Aprēķināti izdevumi, darba grupai pastāvīgi ar 15 % piemaksu piesaistot Valodas kontroles departamenta 2 juriskonsultus un 2 vecākos inspektorus. Piemaksas pa amatiem gadā:2 juriskonsulti – 4500 EUR gadā;2 vecākie inspektori – 4212 EUR gadā.Aprēķinā nav ņemti vērā speciālisti, kas piesaistāmi no Darba inspekcijas. |

Jāņem vērā, ka šis pasākums nav saskaņots ar VDI un būtu jāvienojas par finansēšanas avotiem un plūsmu, ja VDI atbalstīs darba grupas izveidi. Attiecīgi var tikt pielāgots 3. un 4. kolonnas saturs. Pašreizējā redakcija veidota ar ideju, ka centrs atsevišķi no VDI saņem papildu finansējumu savu ekspertu darbībai grupā.

Valsts sekretāra vietniece

tiesību politikas jautājumos L.Medina

Liene Zariņa

Valststiesību departamenta

Konstitucionālo tiesību nodaļas juriste

67036905, Liene.Zarina@tm.gov.lv

Daina Ābele

Oficiālais izdevējs “Latvijas Vēstnesis”

valdes priekšsēdētāja

67310675, daina.abele@lv.lv

Ilze Brazauska

Normatīvo aktu kvalitātes

nodrošināšanas departamenta juriste

67036933, Ilze.Brazauska@tm.gov.lv

Arturs Krastiņš

Valsts valodas centra

Terminoloģijas un tiesību aktu

tulkošanas departamenta vadītājs

67336026, arturs.krastins@vvc.gov.lv